kardosdrur/scandi-wiki huggingface dataset:
Willem de Vlamingh

Willem Hesselsz de Vlamingh (28. november 1640 i Oost-Vlieland – 1698 eller senere) var en hollandsk kaptajn, som udforskede Australiens sydvestlige kyst (det daværende Ny Holland) sent i 1600-tallet.

Vlamingh blev ansat i VOC det (hollandske Ostindiske kompagni) i 1688 og foretog sin første rejse til Batavia samme år. Under hans anden rejse, i 1694, fik han til opgave at søge efter Ridderschap van Holland, et VOC-ejet skib som var meldt savnet i området omkring Ny Holland to år tidligere. Han havde tre skibe under sin kommando, fregatten de Geelvink, som blev ført af ham selv, en hooker de Nijptang ført af kaptajn Gerrit Collaert og en galiot Weseltje ført af hans søn Joshua de Vlamingh. Ekspeditionen forlod Amsterdam den 2. maj 1696.

 29. december 1696 gjorde han landgang på Rottnest Island og gav øen sit navn (hollandsk: Rattennest) på grund af quokkaerne, som han troede var rotter, men som i virkeligheden er pungdyr og i familie med kænguruer. 
 10. januar 1697 sejlede han op ad Swan River, og han og hans mandskab menes at være de første europæere, som kom dertil. Han navngav floden sådan (hollandsk: Zwaanenrivier) på grund af det store antal sortsvaner, han observerede der.
 4. februar 1697 gjorde han landgang ved Dirk Hartog Island og udskiftede det tinskilt, som Dirck Hartog opsatte på øen ved sit besøg i 1616 med et nyt skilt, der både inkluderede Hartogs og de Vlaminghs besøg. Det orginale skilt findes bevaret på Rijksmuseum i Amsterdam.

Han returnerede til Amsterdam den 16. august 1698. Han havde sendt en kasse i forvejen til Nicolaes Witsen med muslingeskaller, frugter og planter fra Ny Holland samt elleve tegninger, som Victor Victorsz havde tegnet under ekspeditionen. Han havde også sendt nogle sortsvaner, men disse døde under rejsen.

Der findes ikke optegnelser om Williem de Vlaminghs hjemkomst og om hans liv efter august 1698. Formentlig fratrådte han VOC og gik på pension efter at være vendt hjem.

Eksterne henvisninger 

Personer i Nederlandenes historie
Europæisk opdagelse af Australien
Opdagelsesrejsende fra Nederlandene
Hauke-patruljen

Haukepatruljen var navnet på en tidligere norsk tegneserie. Det er en af de længstvarende norske tegneserier. Haukepatruljen begyndte i Ukemagasinet i 1930, og handlede om en flok spejderdrenge og deres mange oplevelser. Det var Alf Fossums forslag om at lave  serien, og den blev meget populær blandt drenge. Fossum fortsatte med at skrive historier til serien i hele dens levetid.

Jens R. Nilssen var tegner. Da Jens R. døde i 1959 overtog Jan Lunde tegnearbejdet, og serien blev lavet i næsten 30 år.
Hver jul i mange år blev årets serier samlet i et julehæfte, og det første af dem udkom allerede i 1930. Det blev en stor succes og den blev trykt i to oplag hver på 10.000 eksemplarer.
Tegneserier fra Norge
Riskhospitalet

Riskhospitalet er en tegneserie af Frode Øverli som udkom første gang i 1996. Øverli hold op med at lave serien da serien pondus blev mere populær. To gamle striber trykkes hver uge i VG Helg.

Personer 
 Dr. Kalinka – Er meget beruset og doserer mange piller til sig selv. Kan godt lide at drikke cognac gerne fra halvlitersglas.
 Dr Harlem Lester – god læge, men er ikke den smarteste fordi at han tror blindtarmen er en øjesygdom.
 Dr. Deo von Dinky – Selvoptaget og er optaget af søster Bjørklund.
 Søster Bjørklund – Sygeplejeske med ben i næsen. Hun er også den eneste i serien som kan kaldes normal.
 Søster Bimbo – Sygeplejske som er meget interesseret i Dr. Dinky og fatter aldrig en spøg.
 Professor Fyse – Gal professor som lavede Kjell Mangle.
 Kjell Mangle – Person skabt af Professor Fyse og mangler det meste.
 Jordmor Rigmor Kake – Dette er jordmoren og fanger ungene ligesågodt som en blind mand med armproteser.
 Direktør Raptus – Hospitalets direktør.

Litteratur 
 Riskhospitalet (2004) () En komplet samling af serien.

Links 
 Pondus.no

Tegneserier fra Norge
Shigechiyo Izumi

Shigechiyo Izumi(泉 重千代) (29. juni 1865 – 21. februar 1986) var en mand fra Japan som var verdens næstældste menneske og verdens ældste mand. Hans levetid på 120 år og 237 dage overgås kun af Jeanne Louise Calment. 

Han var fra Tokunoshima på Amamiøerne, hvor han blev født og døde. Han arbejdede indenfor landbruget. Han døde af lungebetændelse og hans kone døde, da han var 90 år gammel og han holdt op med at ryge, da han var 70 år gammel. Sammen med Jeanne Louise Calment var han den eneste, der nogensinde er blevet mere end 120 år gammel. 

Nogen har imidlertid sået tvivl om dokumentationen om hans fødselsår, idet nogen mener, at han blev født i 1880 og ikke i 1865. Han døde den 21. februar 1986 samme dag som Jeanne fyldte år 111. Han var på det tidspunkt den eneste overlevende person fra 1860erne. Han har også rekorden, som den der længst har haft rekorden som verdens ældste personer.

Personer fra Japan
Verdensrekordindehavere
Innfødte skrik: Norsk svartmetall

Innfødte skrik: Norsk svartmetall er en bog skrevet af Håvard Rem og handler om black metals historie, med fokus på det norsk miljø.

Litteratur i 2010
Litteratur fra Norge
Det Danske Mælke-Compagni

Det Danske Mælke-Compagni var et dansk aktiemejeriselskab på Nyelandsvej 25 (dengang Mælkevej 2-4) på Frederiksberg.

Det blev stiftet 5. september 1895, og bestyrelsen bestod da af højesteretssagfører Ludvig Arntzen, grosserer Christian Erichsen, professor, dr. med. Leopold Meyer og oberst E.J. Sommerfeldt. Selskabet havde erhvervet retten til at anvende "Casses system", dvs teknikker udviklet af ingeniør Fritz Casse til mejeribrug.

Det Danske Mælke-Compagni var i begyndelsen et mindre foretagende med en aktiekapital på kun 400.000 kr, men det udvidedes snart. I 1897 indgik man et samarbejde med mejeriet Enigheden, og man overtog flere mindre mejerier i begyndelsen af 1900-tallet, således mejeriet Pasteur i 1900, "De fire Herregårdes Mejeri" i Tåstrup i 1905 og "De samvirkendes Mejeri" i 1906.

I 1916 overtog Mælke-Compagniet Københavns Mælkeforsyning, og en ny mejeribygning, mejeri Solbjerg, tæt på Solbjerg bakke blev opført i 1925 ved arkitekt Thorvald Gundestrup. Den er senere revet ned. 

Med overtagelsen af Københavns Mælkeforsyning fulgte også en del mindre datterselskaber, således Mælkeriet i Tivoli, Hørsholm Mælkekompagni og Solbjerg Fløde-Is.

Fabrikant Carl Salomonsen overtog på et tidspunkt kontrollen med firmaet. Ved hans selvmord i 1942 arvede døtrene Elna Salomonsen gift Holm og Lillian Salomonsen gift von Kauffmann virksomheden. Ved Elna Holms død i 1952 blev Lillian von Kauffmann eneejer af mælkekompagniet.

Den 5. september 1967 åbnedes "Nordsjællands Mejeri", et på daværende tidspunkt topmoderne automatiseret mejeri, som overtog Hørsholm Mælkekompagnis funktioner i firmaet.

Mælkekompagniet blev i 1974 solgt af Lillian von Kauffmann til MD Foods.

I 1950 var højesteretssagfører Oskar Bondo Svane bestyrelsesformand og cand.polit. Sven Axel Abrahamsen adm. direktør.

Referencer

Litteratur 
 Mogens Lebech, Solbjerg – 1895-1970, Aktieselskabet Det Danske Mælke-Compagni, København, 1970.

Eksterne henvisniner 

 Danmarks ældste forretninger 1100-1911, Kraks Forlag 1950 

Tidligere virksomheder på Frederiksberg
Danske virksomheder etableret i 1895
Ophørt i 1974
Forsvundne bygninger, konstruktioner og anlæg i Frederiksberg Kommune
Mælke-Compagni
Ismærker
Wayne County (Michigan)

Wayne County er et county i delstaten Michigan i USA. Ved folketællingen i USA i 2000 var indbyggertallet i Wayne County 2.061.162, og den 1. juli 2009 blev det anslået, at befolkningstallet var 1.925.848, hvilket gør Wayne County til det 13. mest folkerige county i USA. Hovedby i Wayne County er Detroit; den største by i Michigan.

Historie 

Wayne County var et af de første counties, der blev dannet, da Northwest Territory blev oprettet. Det er opkaldt efter den amerikanske general "Mad Anthony" Wayne. Wayne County omfattede oprindeligt hele Michigans nedre halvø og desuden mindre dele af det, der i dag er Ohio, Indiana og Illinois. Wayne County blev officielt oprettet den 15. august 1796. Arealet blev justeret, da Indiana og Illinois blev egentlige delstater, og da andre counties blev dannet i Michigan Territory.

Geografi 
Ifølge U.S. Census Bureau har Wayne County et areal på 1.741 km², hvoraf 1.591 km² er land og 150 km² (8,64%) er vand, inklusiv dele af Detroitfloden og søen Lake St. Clair.

Wayne County grænser op til Oakland County og Macomb County mod nord, Washtenaw County mod vest og Monroe County mod syd.

Den østlige og delvis sydlige grænse ligger i Detoritfloden og i Lake St. Clair mod Essex County i provinsen Ontario i Canada. Biltrafikken krydser denne grænse via Detroit-Windsor Tunnel og broen Ambassador Bridge.

Wayne County har ét beskyttet naturområde: Detroit River International Wildlife Refuge.

Demografi 
Ved folketællingen i USA i 2000 var der i Wayne County 2.061.162 indbyggere, 768.440 husholdninger og 511.781 familier. Befolkningstætheden var 1.296 indbyggere pr. km². Den etniske baggrund var 51,7% hvide, 42,16% afroamerikanere og 6% andre. 8,5% havde tyske, 8,0% polske og 5,7% irske rødder. 89,3% af befolkningen havde engelsk som modersmål, 3,2% spansk og 2,4 arabisk.

Medianindkomsten for en husholdning i amtet var 40.776 USD, og medianindkomsten blandt familierne 48.805 USD. Omkring 12,7% af familierne og 16,4% af alle indbyggerne havde en indkomst under fattigdomsgrænsen.

Kilder

Eksterne henvisninger 
 Wayne Countys hjemmeside

Counties i Michigan
Irish Singles Chart

Irish Singles Chart (eller Irlands singlehitliste), er Irlands pendant til den danske Track Top-40. Irish Recorded Music Association (IRMA), står bag hitlisten, der offentliggøres en gang om ugen.

Fra debuten i 1962 og frem til 1992 blev listen udarbejdet ud fra hvor mange eksemplarer, der blev sendt ud til butikkerne og først fra 1992, blev den udarbejdet ud fra hvor mange, der reelt blev solgt. Fra 1. juli 2006 talte også downloads med i det samlede regnskab.

Hitlister
Etableret i 1962

pt:Irish Recorded Music Association#Irish Charts
Den mislykkede spionen

Den mislykkede spionen. Fortellingen om kunstneren, journalisten og landssvikeren Alfred Hagn er en norsk faglitteraturbog fra 2010, udgivet på Humanist Forlag. Den handler om den norske spion, kunstmaler, journalist og kirkerestauratør Alfred Hagn (1882-1958) og er skrevet af historikerne Nik Brandal, Eirik Brazier og Ola Teige.

Bogen blev indkøbt af Norsk kulturråd i 2010, og tusind eksemplarer er blevet distributeret til biblioteker over hele Norge.

Referancer

Links 
 Forlagets præsentation af bogen 

Biografier
Litteratur i 2010
Humanist Forlag

Humanist Forlag AS er et norsk forlag som udgiver bøger med udgangspunkt i videnskabelige, livssynsrelaterede, filosofiske eller kulturelle spøgsmål.

Forlaget blev stiftet i 1995 og udgiver mellem otte og tolv bøger hvert år. Forlaget har to ansatte, blandt dem er forlagschefen Bente Pihlstrøm. De to største aktionær er Pax forlag og Human-Etisk Forbund.

Links 
 Forlagets hjemmeside

Etableret i 1995
Forlag fra Norge
Peter Vogt (1685-1767)

Peter Vogt (født 9. december 1685 i Christiania, død 8. oktober 1767) var en norsk trælasthandler, assessor i overhofretten, lagmand og konferensråd.

Forældrene var kommerceråd og trælasthandler Poul Petersen Vogt (død 1708) og Christiane Broumann (død 1742). Faren hørte, som utallige af Norges handelsborgere i den tid, hjemme i Sønderjylland og var en af Christianias betydeligste købmænd. Sønnen etablerede sig først i forening med en bror, siden alene. Et interessant vidnesbyrd om den anseelse, han allerede som ung havde vundet, er det, at da de købmænd i Amsterdam, som handlede på Norge, i 1719 indgav et (vistnok henlagt) andragende til generalstaterne om oprettelse af et konsulat i Christiania, udpegede de Vogt som den, de helst så ansat som konsul. Ved siden af en stor og aldrig afbrudt handelsvirksomhed kom Vogt til at anvendes i offentlige hverv og embeder. Han tog en fremtrædende del i den bekendte. matrikuleringskommissions arbejder og rejser, og da kommissionen 1724 opløstes, udnævntes han til justitsråd, den eneste godtgørelse, han fik for arbejdet. Efter at have fungeret en tid som (ulønnet) assessor i overhofretten, udnævntes han 1722 til lagmand i Christiania, fra hvilken stilling han 1762 søgte afsked med pension og således, at han på livstid beholdt den store og smukke embedsgård Fornebo i byens nærhed. Her døde han 8. oktober 1767. Flere gange havde han fungeret som midlertidig stiftsbefalingsmand, og ved Frederik 5.’s besøg i Norge 1749 udnævntes han til konferensråd. Ved trælasthandel, skibsrederi osv. havde han erhvervet formue og betydelige faste ejendomme. Han var 1718 bleven gift med Elsebeth Magdalene Heins (1701 – 1766), datter af magistratspræsident i Christiania Hans Joachim Heins og Maren Must. Ægteskabet var barnløst, og Vogt var den sidste mand af denne familie i Norge. Den senere der i landet meget fremtrædende æt Vogt nedstammer fra hans søster.

Grosserere fra Danmark
Erhvervsfolk fra Norge
Personer fra Oslo
Skibsredere fra Norge
Dommere fra Norge
Nordmænd i 1700-tallet
Personer i Dansk Biografisk Leksikon
Konferensråder fra Danmark
Tahin

Tahini (eller sesampasta) er pasta af malede sesamfrø, der benyttes til madlavning. 

Tahini er en væsentlig ingrediens i hummus og andre mellemøstlige retter. Sesampasta indgår tillige i indiske, kinesiske, koreanske og japanske retter. 

Tahini er nævnt som en ingrediens i hummus kasa i en opskrift fra en arabisk kogebog fra det 13. århundrede, Kitab Wasf al-Atima al-Mutada.

Grøntsagsretter
Who You Are

Who You Are er debut-albummet fra den britiske singer-songwriter, Jessie J. Det blev udgivet i England den 25. februar 2011, hvilket er en hel måned før den oprindelig dato. Dette var på grund af den overvældende interesse fra fansene. To singler blev udsendt inden albummet, debutsinglen "Do It Like a Dude" og "Price Tag", hvor sidstnævnte også inkluderer et vers med den amerikanske rapper B.o.B.

Spor

Referencer

Eksterne henvisninger 
 

Album fra 2011
Den relativt store boka om Radioresepsjonen

Den relativt store boka om Radioresepsjonen er en bog som omhandler radiosuccessen Radioresepsjonen som blev sendt på NRK P3 i perioden 2006-2010. Bogen er skrevet af programmets skabere Steinar Sagen, Tore Sagen og Bjarte Tjøstheim. Bogen handler om hvordan Radioresepsjonen blev startet og hvordan det har været at lave programmet. Forfatterne skriver også hvad de mener om hinanden, og fortæller om hverdagen i Radioresepsjonen, i tillæg til spalter, poster, konkurrencer og forbrugertest. Del relativt store boka om Radioresepsjonens indeholder også billeder fra programmets karriere. Bogen blev udgivet 11. oktober 2010.
I forbindelse med lanceringen af bogen lavede forlaget Aschehoug en reklamevideo for bogen, lavet af programlederne selv. Forordet i bogen er skrevet af Bjørn Eidsvåg.

Både anmeldere og forfatterne selv har påpeget at Den relativt store boka om Radioresepsjonen kun er anbefalet til faste lyttere af Radioresepsjonen.

Links 
Radioresepsjonen på nrkp3.no 

Biografier
Litteratur i 2010
Amaury Vassili

Amaury Vassili (født 8. juni 1989 i Rouen) er en fransk sanger. Han er tenor, der synger på fransk og på italiensk.

Han blev udvalgt til at optræde for Frankrig til Eurovision Song Contest 2011 med en sang på korsikansk. Sangen Sognu var direkte kvalificeret til finalen og den absolutte vinderfavorit, men det blev ikke til mere end en 15. plads.

Diskografi

Albums

Singler

Andre sange

Referencer

Eksterne henvisninger 

 

Personer fra Rouen
Sangere fra Frankrig
Deltagere ved Eurovision Song Contest 2011
Frankrigs Eurovision Song Contest-deltagere
Cango Caves

Cango Caves er drypstenshuler nær Oudtshoorn i Kapprovinsen i Sydafrika.

Hulerne er en af landets bedst kendte og mest besøgte grotter. Selv om de vidforgrenede huler, gange og grotter strækker sig over fire kilometer ind i bjerget er kun omkring en fjerdedel åben for publikum. Der er kun adgang til hulerne på guidede ture. 

Hulerne regnes som en del af turistområdet Garden Route.

Historie 
Hulerne blev opdaget i 1780 af en lokal farmer. I 1792 opdagedes endnu et kammer længere ind i bjerget, og senere hen endnu en hule. Hulen blev snart et yndet udflugtsmål.

Navn 
Hulernes navn skyldes navnet, Cango, på den farm, som ejede jorden, hvor hulerne ligger.

Kortlægning og udforskning 
De første rå kortskitser over hele hulekomplekset stammer fra 1897, hvor de første 26 kamre er indtegnet og opmålt. I 1956 sker der en mere detaljeret opmåling og kortlægning samtidig med, at der ledes efter andre udgange eller flere grotter. 

Efter endt opmåling var det fastslået, at hulerne i fugleflugtslinje gik 775 meter ind i bjerget. Samtidig blev det fastslået, at gulvet i hulerne intet sted er mere end 16 meter over eller under niveau med indgangen til grotterne. Den af hulerne, hvor der er højest til loftet, er The Devil's Kitchen med en lofthøjde på 52,6 meter.

I 1972 og 1975 blev der fundet yderligere huler, der lagde næsten 300 meter til længden, så hulerne herefter blev opmålt til at strække sig lidt over 1.000 meter ind i bjerget.

I årene 1977, 1978 og 1979 blev yderligere fundet mindre huler, der lagtde i alt 380 meter til længden, så hulerne nu strækker sig ca. 1.400 meter ind i bjerget. Ruten ind i bunden af hulekomplekset er så snørklet, at der er en ca. 4 km. lang gåtur inden man er de 1.400 meter (i lige linje) inde.

Temperatur i hulerne 
Når ikke der er folk i hulerne er disse altid mørklagte. Dette er for at begrænse algevæksten mest muligt, idet de fugtige huler har en relativt høj temperatur og derfor er et yndet voksested for alger. Den 'normale' temperatur i underjordiske huler ligger på 4 – 10 grader celsius, men i Cango Caves ligger temperaturen konstant på 18 grader.

Turisme 
Der er fine og rigelige parkeringspladser ved hulens indgang. Her findes også restaurant, souvenirbutik, toiletter etc.

Eksterne henvisninger 

 Hjemmeside for Cango Caves 

Sydafrikas geografi
Grotter
Garden Route
Min pige er så lys som rav

"Min pige er så lys som rav" er en dansk sang med tekst af Helge Rode og musik af Carl Nielsen.
Sangen kendes som "Prinsesse Tove af Danmark" eller "Prinsesse Tove".

Sangen er skrevet til skuespillet Moderen i 1920.
Anledningen var Genforeningen.
To andre populære stykker fra skuespillet er Som en rejselysten flåde og Tågen letter for fløjte og harpe.

Tekst 
Teksten har en kvindeskikkelse som hovedmotiv som en anden af Carl Nielsens sange: "Den milde dag er lys og lang" fra Fynsk Foraar fra 1921.
Teksten har 5 strofer, hvor hver strofe har 5 verselinjer og krydsrimet efter skemaet aBaBc. Stavelsesskemaet er 8.7.8.7.7. 
Hver strofe afsluttes med linjen "Prinsesse Tove af Danmark!".
Prinsesse Tove er Valdemar Atterdags elskerinde, som dog ifølge Georg Metz efter alt at dømme var Valdemar den Stores elskerinde.

I skuespillet er det "Skjalden", der synger sangen.

Musik 
Melodien er skrevet i en letflydende 6/8-takt men afsluttes  i 4-delt taktart, hvor der synges 'Prinsesse Tove af Danmark'.
Den melodiske rytme i sangen er forholdsvis simpel; næsten alle takterne i 6/8-delen består er en fjerdelsnode, en ottendedelsnode, en fjerdedelsnode og ottendedelsnode.

Melodien begynder med et faldende motiv. 
Nielsens otte første toner i sangen følger otte toner i melodien til "He shall feed His flock like a shepherd" fra Händels Messias.

Vurderinger, udgivelser og indspilninger 
Melodien er en af Nielsens allermest kendte og iørefaldende,
og er med i flere populære sang- og melodibøger: Folkehøjskolens Melodibog, 555 sange for folkeskolen  og Edition Wilhelm Hansens Sangbogen.

Sangen findes i flere indspilninger blandt andet med tenoren Adam Riis og Odense Symfoniorkester,  Barytonen Bo Skovhus og Radiosymfoniorkesteret,
tenoren Mathias Hedegaard og DR Radiounderholdningsorkestret, , 
tenoren Aksel Schiøtz,
Tonny Landy,
Ars Nova, Erik Grip og Marie Carmen Koppel, Mads Bærentzen & Peter Vuust.

Henvisninger 

Sange af Carl Nielsen
Sange fra 1920
Højskolesangbogen
N.E. Nielsen

Niels Erik Nielsen, kendt som N.E. Nielsen (født 14. marts 1948 på Frederiksberg) er en dansk advokat og tidligere partner i Bech-Bruun, nuværende partner i Lett Advokatfirma med kapitalmarkedsforhold, børsret, bestyrelsesarbejde, ledelsesansvar, finansieringsret og virksomhedsopkøb som sine specialer.

Uddannelse
N.E. Nielsen blev student fra Falkonergårdens Gymnasium 1966, cand.jur. 1972 og blev ansat hos højesteretssagfører Børge Kock. 1975 fik han bestalling som advokat og 1980 møderet for Højesteret. Han er medlem af VL-gruppe 48.

Karriere
I 2010 forlod han Bech-Bruun og blev året efter partner hos Lett Advokater. Han er især kendt som bestyrelsesformand i en lang række selskaber, for Satair A/S siden 1994, for Ambu A/S siden 1999, for A/S Dampskibsselskabet Torm siden 2000 og for Pele Holding A/S, Charles Christensen A/S, Charles Gulve Engros A/S, Torm Fonden, Danica-Elektronik A/S, Gammelrand Skærvefabrik A/S, Intermail A/S, WJC Grafisk A/S, Konvolut Danmark A/S, Lettershop Mailservice A/S, Preben Olsen Automobiler A/S, SCF Technologies A/S og Satair Service A/S.

Tillidsposter
Han var tidligere bestyrelsesformand for GPV Industri A/S (1986 til 2009), for Mezzanin Kapital A/S (1998), Cimber Air A/S og Cimber Air Holding A/S (indtil 2010, nu bestyrelsesmedlem) og Amagerbanken A/S (1996 til 2010).

Han sidder i bestyrelsen for Gammelrand Beton A/S, Weibel Scientific A/S, Audio Holding A/S, Danica-Elektronik A/S, Kongskilde Industries A/S, National Industri A/S og Ejendomsaktieselskabet Matr.nr. 43e i Avedøre By.

Kontroverser
I 2005 blev N.E. Nielsen idømt en bøde af Advokatnævnet på 5.000 kroner for at have handlet i strid med god advokatskik.

N.E. Nielsen fik i 2009 endnu en bøde af Advokatnævnet, denne gang på 75.000 kroner for inhabilitet i forbindelse med rådgivning om salget af Junckers og særdeles grov" overtrædelse af retsplejeloven. Grunden til, at denne bøde er så meget større, var at Advokatnævnet så det som skærpende omstændighed, at han tidligere havde fået den ovenfor nævnte bøde.

Eksterne henvisninger
 CV på Virk-info.dk
 CV hos Businessweek

Kilder 

Personer fra Frederiksberg
Personer i Kraks Blå Bog
Advokater fra Danmark
Erhvervsfolk fra Danmark
Kattefod (plante)

 
Kattefod (Antennaria dioica) er en 5-20 cm høj flerårig urt med hårklædte stængler og blade. Blomsterne danner små kurve, der er samlet i endestillede halvskærme. Arten er karakterplante for meget mager og sandet jord.

Beskrivelse 
Kattefod er en flerårig og tvebo, urteagtig plante med en opstigende til opret vækst. Stænglerne er stive og tæt dækket af gråhvide hår. Bladene danner en grundstillet roset, hvor de er spatelformede, mens stængelbladene sidder spredt og tilliggende. De er smalt lancetformede og hele med hel rand. Oversiden er tyndt behåret og grågrøn, mens undersiden er filthåret og næsten rent hvid.

Blomstringen foregår i maj-juni, hvor man finder de bittesmå blomster samlet i små kurve, der igen danner endestillede halvskærme. Blomsterne er enten rent hanlige eller rent hunlige. Hanblomster har runde kurve, mens hunblomsterne har aflange kurve. De enkelte blomster er rørformede og lyserøde eller hvide. Frugterne er nødder med hårformet fnok.

Rodsystemet består af grove, dybtgående rødder. Planten danner overjordiske udløbere (aflæggere).

Højde x bredde og årlig tilvækst: 0,10 x 0,05 m (10 x 5 cm/år), heri ikke medregnet skud fra udløberne.

Habitat og udbredelse 

Kattefod er udbredt i Kaukasus, Centralasien, Sibirien, Østasien, Nordamerika og det meste af Europa. I Danmark er den mest udbredt i Jylland og Nordsjælland på heder, klitter og skrænter. Den er knyttet til lysåbne voksesteder med en let fugtig, sur og næringsfattig jord.

På de fåregræssede enge ved Kiltsi, Lääne-Vírumaa len, Estland, vokser arten sammen med bl.a. alm. månerude, slangetunge, Carex lepidocarpa, engblomme, korsensian, langakset trådspore, melet kodriver, stor skjaller og sumpkællingetand

Referencer

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet 

Tørketålende planter
Lyserøde blomster